༢༣༩༽༄། ། སེམས་དོན་ཉམས་ལེན་ཚང་ལ་མ་ནོར་བ་དགེ་སློང་སྙིང་པོ་བློ་གྲོས་ཀྱི་ཞུ་ཆོས། ། »» བླ་མ་དམ་པ་རྣམས་ལ་ཕྱག་འཚལ་ལོ། ། ལྷ་དང་བཅས་པའི་འཇིག་རྟེན་གྱི། ། མགོན་དུ་གྱུར་པ་ཆོས་ཀྱི་རྗེ། ། ཤཱཀྱའི་རྒྱལ་པོའི་བསྟན་པ་ལ། ། བསླབ་གསུམ་རིན་ཆེན་རྒྱན་གྱིས་མཛེས། ། སྤྱི་དང་རང་གི་མཚན་ཉིད་ཀྱི། ། ཆོས་ལ་ཤེས་རབ་སྤྱན་མིག་བྱེ། ། གསང་སྔགས་རྡོ་རྗེ་ཐེག་པ་ཡི། ། དོན་གྱི་སྙིང་པོ་བདུད་རྩིའི་བཅུད། ། བླ་མ་དམ་པའི་ཐུགས་དགོངས་རྣམས། ། ཐུགས་སུ་ཆུད་པའི་བློ་མངའ་བས། ། གསོལ་བ་བཏབ་པའི་ཡི་གེ་འདི། ། དམ་པ་ཁྱེད་ཀྱི་ཐུགས་ལ་ཞོག། རང་གི་རིག་པ་རིག་རིག་འདི། ། ངོས་གཟུང་སྤྲོས་པ་མཐའ་དང་བྲལ། ། སེམས་ཉིད་ལྷན་སྐྱེས་ཆོས་སྐུ་འདི། ། རྩོལ་སྒྲུབ་མེད་པར་ལྷུག་པར་བཞག། མཐའ་བྲལ་གཤིས་སུ་འདུག་པ་དེ། ། ལྷུན་གྱིས་གྲུབ་པའི་ཞི་གནས་ཡིན། ། དེ་ཉིད་མཐོང་བས་ལྷག་མཐོང་ཡིན། ། གཉིས་སུ་མེད་པས་ཟུང་འཇུག་ཡིན། ། རེས་འཇོག་མེད་པས་བསྒོམ་པ་ཡིན། ། རང་རྒྱུད་སྐྱེ་བའི་ལས་ལ་ནི། ། ལས་ཀྱི་སྒྲིབ་པར་འདོགས་པ་ཡིན། ། དེ་ཉིད་རྟོགས་ནས་ས་བདུན་པར། ། ཉོན་མོངས་སྐྱེ་བ་ཉོན་མོངས་སྒྲིབ། ། བག་ཆགས་ཤེས་བྱའི་སྒྲིབ་པ་ཞེས། ། བཅོམ་ལྡན་འདས་ཀྱིས་གསུངས་པ་ཡིན། ། འདི་དག་རང་བཞིན་མི་དམིགས་པས། ། ཡོངས་སུ་སྦྱོང་བར་ཤེས་པར་བྱ། ། རྗེ་བཙུན་བྱམས་པས་གསུངས་པས་ན། ། དེ་ལྟར་ཉམས་སུ་བླང་བར་བྱ། ། ཚང་ལ་མ་ནོར་རྫོགས་པ་ཡི། ། ཐབས་དང་ཤེས་རབ་ཟུང་འབྲེལ་བ། ། དང་པོར་བྱང་ཆུབ་སེམས་བསྐྱེད་བྱ། ། རང་ལུས་ཡི་དམ་ལྷར་བསྒོམས་ནས། ། བླ་མ་དམ་པ་ཐུགས་ཀར་བསམ། ། རང་སེམས་རྩོལ་སྒྲུབ་བྲལ་བར་བཞག། ལྷུན་གྱིས་གྲུབ་པར་གཅེར་གྱིས་མཐོང་། ། རྩོལ་སྒྲུབ་སྤྲོས་པས་མ་གོས་པ། ། དེ་ཡང་ས་གསེར་ཟླ་བ་མེ། ། ཇི་ལྟར་གསུངས་པ་དེ་བཞིན་དུ། ། རྒྱུན་ཆད་མེད་པར་མངོན་དུ་གྱུར། ། རྗེས་སམ་སྐབས་སྐབས་ཐམས་ཅད་དུ། ། དགེ་བའི་རྩ་བ་བསྔོ་བར་བྱ། ། ཚུལ་ཁྲིམས་ངོ་ལྐོག་མེད་པར་བསྲུང་། ། ཕ་རོལ་ཕྱིན་དྲུག་རྒྱུན་དུ་སྤྱད། ། དེ་ལྟར་ཉམས་སུ་བླང་བའི་ཚུལ། ། ཚང་ལ་མ་ནོར་རྫོགས་པ་ཞེས། ། འཇིག་རྟེན་མགོན་པོ་བླ་མས་གསུངས། ། རྟག་ཏུ་ཉམས་སུ་བླང་བར་ཞུ། ། ཤེར་གྱི་དགེ་སློང་སྙིང་པོ་བློ་གྲོས་ཀྱིས་ཞུས་པ་རྫོགས་སོ། ། ། ། ««